केवलादेव राष्ट्रीय उद्यान
केवलादेव राष्ट्रीय उद्यान या केवलादेव घना राष्ट्रीय उद्यान भारत के राजस्थान में स्थित एक विख्यात पक्षी अभयारण्य है। इसको पहले भरतपुर पक्षी विहार के नाम से जाना जाता था। इसमें हजारों की संख्या में दुर्लभ और विलुप्त जाति के पक्षी पाए जाते हैं, जैसे साईबेरिया से आये सारस, जो यहाँ सर्दियों के मौसम में आते हैं। यहाँ २३० प्रजाति के पक्षियों ने भारत के राष्ट्रीय उद्यान में अपना घर बनाया है। अब यह एक बहुत बड़ा पर्यटन स्थल और केन्द्र बन गया है, जहाँ पर बहुतायत में पक्षीविज्ञानी शीत ऋतु में आते हैं। इसको १९७१ में संरक्षित पक्षी अभयारण्य घोषित किया गया था और बाद में १९८५ में इसे 'विश्व धरोहर' भी घोषित किया गया है। केवलादेव राष्ट्रीय उद्यान में गंभीर, वाडगंगा नदी बहती हैं।
पार्वती अरगा पक्षी विहार
पार्वती अरगा पक्षी विहार (Parvati Arga Bird Sanctuary) भारत के उत्तर प्रदेश राज्य के गोण्डा ज़िले में 10.84 वर्ग किमी पर विस्तारित एक पक्षी अभयारण्य है। यह रामसर सम्मेलन द्वारा अंतर्राष्ट्रीय-स्तर पर निर्धारित आर्द्रभूमियों में से एक है। यह पक्षीविहार गोण्डा शहर से लगभग 45 किमी की दूरी पर है। इस अभयारण्य का नाम इसमें स्थित दो गोखुरझीलों पर रखा गया है - पार्वती झील और अरगा झील।